CELEX: 62017TN0799
Language: lt
Date: 2017-12-11 00:00:00
Title: Byla T-799/17: 2017 m. gruodžio 11 d. pareikštas ieškinys byloje Scania ir kt. / Komisija

5.2.2018   
            
            
               LT
            
            
               Europos Sąjungos oficialusis leidinys
            
            
               C 42/40
            
         2017 m. gruodžio 11 d. pareikštas ieškinys byloje Scania ir kt. / Komisija
   
   (Byla T-799/17)
   (2018/C 042/56)
   Proceso kalba: anglų
   
      Šalys
   
   
      Ieškovės: Scania AB (Sioderteljė, Švedija), Scania CV AB (Sioderteljė) ir Scania Deutschland GmbH (Koblencas, Vokietija), atstovaujamos advokatų D. Arts, F. Miotto, C. Pommiès, K. Schillemans, C. Langenius, L. Ulrichs ir P. Hammarskiöld
   
      Atsakovė: Europos Komisija
   
      Reikalavimai
   
   Ieškovės Bendrojo Teismo prašo:
   
               —
            
            
               vadovaujantis Procedūros reglamento 88 straipsnio 1 dalimi ir 89 straipsnio 3 dalies d punktu taikyti proceso organizavimo priemonę, nurodant Komisijai pateikti DAF ir Iveco rašytines pastabas dėl pareikštų prieštaravimų,
            
         
               —
            
            
               panaikinti 2017 m. rugsėjo 27 d. Europos Komisijos sprendimą pradėti procedūrą pagal Sutarties dėl Europos Sąjungos veikimo 101 straipsnį ir EEE susitarimo (AT.39824 – Sunkvežimiai) 53 straipsnį (toliau – ginčijamas sprendimas),
            
         
               —
            
            
               nepatenkinus pastarojo reikalavimo, iš dalies panaikinti ginčijamą sprendimą ir sumažinti ieškovėms pagal SESV 261 straipsnį ir Reglamento Nr. 1/2003 31 straipsnį paskirtą baudą,
            
         
               —
            
            
               bet kokiu atveju pakeisti Komisijos vertinimą, kuriuo nustatytas baudos dydis, savuoju ir sumažinti ieškovėms pagal SESV 261 straipsnį ir Reglamento Nr. 1/2003 31 straipsnį paskirtą baudą, ir
            
         
               —
            
            
               priteisti iš Komisijos bylinėjimosi išlaidas pagal Procedūros reglamento 134 straipsnį.
            
         
      Ieškinio pagrindai ir pagrindiniai argumentai
   
   Grįsdamos ieškinį ieškovės remiasi devyniais pagrindais.
   
               1.
            
            
               Pirmasis ieškinio pagrindas grindžiamas tuo, kad ginčijamu sprendimu pažeidžiamos ieškovių teisės į gynybą, įtvirtintos ES pagrindinių teisių chartijos 48 straipsnio 2 dalyje ir Reglamento Nr. 1/2003 27 straipsnio 1 ir 2 dalyse, taip pat nesilaikoma ES institucijų pareigos vykdyti nešališką tyrimą, įtvirtintos ES pagrindinių teisių chartijos 41 straipsnio 1 dalyje, ir nekaltumo prezumpcijos, įtvirtintos ES pagrindinių teisių chartijos 48 straipsnio 1 dalyje.
            
         
               2.
            
            
               Antrasis ieškinio pagrindas grindžiamas tuo, kad Komisija pažeidė Reglamento Nr. 1/2003 27 straipsnio 1 ir 2 dalis ir Chartijos 48 straipsnio 2 dalį, nes neleido Scania susipažinti su galimai naujais išteisinamaisiais įrodymais, pateiktais DAF ir Iveco atsakymuose dėl pareikštų prieštaravimų.
            
         
               3.
            
            
               Trečiasis ieškinio pagrindas grindžiamas tuo, jog ginčijamame sprendime konstatavus, kad Test & Drive grupėje keičiantis informacija padarytas pažeidimas, neteisingai taikomi SESV 101 straipsnis ir EEE susitarimo 53 straipsnis.
            
         
               4.
            
            
               Ketvirtasis ieškinio pagrindas grindžiamas tuo, kad ginčijamu sprendimu pažeistas SESV 296 straipsnis, nes jame pateikiami nenuoseklūs argumentai, susiję su tariamu susitarimu ar tariamai suderinta veikla dėl išmetamųjų teršalų technologijų pateikimo į rinką, taip pat neteisingai taikomas SESV 101 straipsnis ir EEE susitarimo 53 straipsnis, nes ginčijamu sprendimu nustatyta, kad ieškovės sudarė susitarimą ar suderino veiklą dėl išmetamųjų teršalų technologijų pateikimo į rinką laiko.
            
         
               5.
            
            
               Penktasis ieškinio pagrindas grindžiamas tuo, kad ginčijamame sprendime neteisingai taikomi SESV 101 straipsnis ir EEE susitarimo 53 straipsnis, nes keitimasis informacija Vokietijos grupėje neteisingai klasifikuojamas kaip pažeidimas „dėl objekto“.
            
         
               6.
            
            
               Šeštasis ieškinio pagrindas grindžiamas tuo, kad ginčijamame sprendime neteisingai taikomas SESV 101 straipsnis ir EEE susitarimo 53 straipsnis, nes su Vokietijos grupe susijusio pažeidimo geografinę apimtį prilyginus visai EEE padaryta akivaizdi faktinių aplinkybių vertinimo ir jų teisinio kvalifikavimo klaida.
            
         
               7.
            
            
               Septintasis ieškinio pagrindas grindžiamas tuo, kad ginčijamame sprendime neteisingai taikomas SESV 101 straipsnis ir EEE susitarimo 53 straipsnis, nes teigiant, kad nustatyti veiksmai yra vienas tęstinis pažeidimas ir nurodant, kad ieškovės už tai atsakingos, padaryta akivaizdi faktinių aplinkybių vertinimo ir jų teisinio kvalifikavimo klaida.
            
         
               8.
            
            
               Aštuntasis ieškinio pagrindas grindžiamas tuo, kad ginčijamame sprendime neteisingai taikomi SESV 101 straipsnis, EEE susitarimo 53 straipsnis ir Reglamento Nr. 1/2003 25 straipsnis, nes paskirta bauda už veiksmus, kuriems suėjęs senaties terminas, ir, bet kuriuo atveju, neatsižvelgiant į tai, kad veiksmai nebuvo tęstiniai.
            
         
               9.
            
            
               Devintasis ieškinio pagrindas grindžiamas tuo, kad ginčijamu sprendimu paskyrus tokio dydžio baudą pažeidžiami proporcingumo ir vienodo požiūrio principai, todėl vadovaudamasis SESV 261 straipsniu ir Reglamento Nr. 1/2003 31 straipsniu Teisingumo Teismas bet kokiu atveju turėtų sumažinti baudos dydį.